‘ทหารไทย’ปึ้กไม่ต้องเพิ่มทุนใน3ปี
บุญทักษ์ยันรับมือบาเซิล3ได้หุ้นกู้กสิกรไทยฮิตยอดจองล้น
20 ก.ย. 2555

บุญทักษ์ยันรับมือบาเซิล3ได้หุ้นกู้กสิกรไทยฮิตยอดจองล้น
“ทหารไทย” ฟุ้งเงินกองทุนแข็งแกร่งถึง 18.72% พอรองรับบาเซิล 3 ไม่ต้องเพิ่มทุนยาว 3 ปี ห่วงการบริหารสภาพคล่องของระบบมากกว่าเรื่องทุน 
นายบุญทักษ์ หวังเจริญ ประธานเจ้าหน้าที่บริหารและกรรมการผู้จัดการใหญ่ ธนาคารทหารไทย กล่าวว่า ปัจจุบันธนาคารมีเงินกองทุนที่แข็งแกร่งถึง 18.72% แบ่งเป็นเงินกองทุนขั้นที่ 1 ถึง 11.47% และเป็นเงินกองทุนขั้นที่ 2 อยู่ 7.25% ถือว่าเพียงพอในการรองรับกฎเกณฑ์กำกับสถาบันการเงินบาเซิล 3 ที่ธนาคารแห่งประเทศไทย (ธปท.) จะทยอยบังคับใช้ในปีหน้า โดยไม่จำเป็นต้องเพิ่มทุนในระยะ 3 ปีข้างหน้า 
ทั้งนี้ ในส่วนของเงินกองทุนขั้นที่ 1 ตามเกณฑ์บาเซิล 3 ที่ให้น้ำหนักหุ้นสามัญมากขึ้นนั้น ปัจจุบันเงินกองทุนขั้นที่ 1 ของธนาคารพาณิชย์ไทยก็เป็นหุ้นสามัญอยู่แล้วจึงไม่น่ากังวล ส่วนเงินกองทุนขั้นที่ 2 ในส่วนของหุ้นกู้นั้น ธนาคารเพิ่งออกหุ้นกู้ 1 หมื่นล้านบาท และยังไม่มีแผนจะออกหุ้นกู้อีก เพราะติดเพดานการออกหุ้นกู้แล้ว
นายบุญทักษ์ กล่าวว่า สิ่งที่น่าเป็นห่วงเกี่ยวกับเกณฑ์บาเซิล 3 คือ การบริหารสภาพคล่องของธนาคารพาณิชย์ซึ่งมีความซับซ้อน เนื่องจากเงินฝากในระบบเป็นเงินฝากระยะสั้น แต่นำไปปล่อยกู้ระยะยาว การบริหารสภาพคล่องจึงเป็นเรื่องสำคัญมาก 
อย่างไรก็ดี ธปท.อยู่ระหว่างหาคำนิยามการให้น้ำหนักสินทรัพย์สภาพคล่องที่เรียกว่า Stable Fund แต่เนื่องจากโครงสร้างเงินฝากในประเทศ 7080% เป็นเงินฝากออมทรัพย์ที่ทิ้งไว้ในบัญชีนานคล้ายกับเงินฝากประจำ ทำให้เงินฝากออมทรัพย์ของไทยจึงปนกัน 2 ส่วนระหว่างส่วนที่ลูกค้าทิ้งเงินไว้เพื่อชำระค่าบริการต่างๆ และอีกส่วนเป็นเงินออม โดยไม่เลือกที่จะฝากประจำ เพราะเหลือเงินจำนวนไม่มากอยู่ระดับ 12 หมื่นบาท 
ขณะที่เงินฝากประจำส่วนใหญ่รับเงินฝากระดับ 1 แสนบาท เงินฝากของไทยจึงไม่พัฒนาเท่าที่ควร ซึ่งปัจจุบันโครงสร้างผู้ฝากรายย่อยของธนาคารมีสัดส่วน 65% ทำให้ธนาคารต้องพัฒนาผลิตภัณฑ์สำหรับลูกค้ารายย่อยที่นิยมชำระค่าสินค้า และต้องการฝากเงิน อย่างกรณีเงินฝากไม่ประจำ โดยแยกออกจากกัน
นายบุญทักษ์ กล่าวถึงสถานการณ์ในยุโรปว่า เริ่มส่งผลกระทบต่อผู้ส่งออกในกลุ่มสินค้าเกษตร เช่น ยางพารา เนื่องจากราคาสินค้าเกษตรปรับตัวลดลงตามความต้องการตลาดโลก ทำให้ขณะนี้ปริมาณการใช้เงินทุนหมุนเวียนลดลง อาจมีผลต่อเป้าหมายสินเชื่อของธนาคาร
ด้านนายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า จากการที่ธนาคารได้เข้าร่วมชี้แจงและนำเสนอข้อมูลในการออกเสนอขายหุ้นกู้แบบไม่มีหลักประกันไม่ด้อยสิทธิ สกุลเงินตราต่างประเทศ 500 ล้านเหรียญสหรัฐ อายุ 5 ปี 6 เดือน อัตราดอกเบี้ย 3% ต่อปี จ่ายดอกเบี้ยทุกๆ 6 เดือน ครบกำหนดไถ่ถอนปี 2561 ให้แก่นักลงทุนสถาบันในประเทศสิงคโปร์ ฮ่องกง และอังกฤษ ปรากฏว่ามียอดจองซื้อหุ้นกู้สูงกว่ายอดเสนอขายถึง 5.4 เท่า